
 29.10.2019
 BG
 Официален вестник на Европейския съюз
 L 277/130
 РЕГЛАМЕНТ ЗА ИЗПЪЛНЕНИЕ (ЕС) 2019/1794 НА КОМИСИЯТА
 от 22 октомври 2019 година
 за предоставяне на разрешение на Съюза за групата биоциди „Boumatic Iodine product family“
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 44, параграф 5 от него.
 като има предвид, че:
 (1)
 На 21 август 2015 г. Boumatic Gascoigne Melotte подаде заявление по член 43, параграф 1 от Регламент (ЕС) No 528/2012 за разрешаване на употребата на групата биоциди, наречена „Boumatic Iodine product family“ и спадаща към продуктов тип 3 съгласно описанието в приложение V към посочения регламент, като предостави писмено потвърждение, че компетентният орган на Нидерландия приема да направи оценка на заявлението. Заявлението бе заведено в Регистъра за биоциди под номер на досието BC-PG019260-52.
 (2)
 Групата биоциди „Boumatic Iodine product family“ съдържа йод като активно вещество, което е включено в посочения в член 9, параграф 2 от Регламент (ЕС) No 528/2012 списък на Съюза на одобрените активни вещества. Като отчита присъщите свойства на активното вещество и установените в Делегиран регламент (ЕС) 2017/2100 на Комисията (2) научни критерии за определянето на свойствата, нарушаващи функциите на ендокринната система, Комисията ще прецени дали е необходимо да се преразгледа одобрението на йода, включително на поливинилпиролидон-йода в съответствие с член 15 от Регламент (ЕС) No 528/2012. След това в зависимост от резултата от това преразглеждане Комисията ще прецени дали разрешенията на Съюза за употреба на продукти, съдържащи активното вещество, трябва да бъдат преразгледани в съответствие с член 48 от Регламент (ЕС) No 528/2012.
 (3)
 На 10 април 2018 г. в съответствие с член 44, параграф 1 от Регламент (ЕС) No 528/2012 оценяващият компетентен орган представи доклада за оценката и заключенията от нея на Европейската агенция по химикали („Агенцията“).
 (4)
 На 4 април 2019 г. Агенцията представи пред Комисията становище (3), което включваше обобщение на характеристиките на биоцидите от „Boumatic Iodine product family“, както и окончателния доклад за оценка на групата биоциди в съответствие с член 44, параграф 3 от Регламент (ЕС) No 528/2012. В становището се стига до заключението, че „Boumatic Iodine product family“ е група биоциди по смисъла на определението в член 3, параграф 1, буква т) от Регламент (ЕС) No 528/2012, отговаря на условията за предоставяне на разрешение на Съюза по член 42, параграф 1 от същия регламент и — при спазване на указаното в проекта за обобщение на характеристиките на биоцидите — отговаря на условията по член 19, параграфи 1 и 6 от посочения регламент.
 (5)
 На 20 юни 2019 г. в съответствие с член 44, параграф 4 от Регламент (ЕС) No 528/2012 Агенцията предаде на Комисията проекта за обобщение на характеристиките на биоцидите на всички официални езици на Съюза.
 (6)
 Комисията е съгласна със становището на Агенцията, поради което смята, че е целесъобразно да се предостави разрешение на Съюза за „Boumatic